32005D0342
L 115/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 март 2005 година
за установяване на актуализирани екологични критерии за присъждане на знака за екомаркировка на Общността на детергенти за ръчно миене на съдове
(нотифицирано под номер C(2005) 1026)
(текст от значение за ЕИП)
(2005/342/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно актуализираната схема на Общността за присъждане на знака за екомаркировка (1), и по-специално член 6, параграф 1, втора алинея от него,
след консултации с Комитета по екомаркировка на Европейския съюз,
като има предвид, че:
(1)
Съгласно Регламент (ЕО) № 1980/2000 знакът за екомаркировка на Общността може да се присъди на продукт, притежаващ характеристики, с които може допринесе значително за подобряване на ключови аспекти на околната среда.
(2)
Регламент (ЕО) № 1980/2000 предвижда, че трябва да се въведат специфични критерии за присъждане на знака за екомаркировка съгласно продуктовите групи, изготвени на базата на критериите, съставени от Комитета по екоморкировка на Европейския съюз.
(3)
Той предвижда също, че преразглеждането на критериите за екомаркировка, а така също и изискванията за оценяване и удостоверяване, свързани с тези критерии, трябва да се извършат преди края на периода на валидност на критериите, определени за разглежданата продуктова група.
(4)
Уместно е, с цел да се отрази научното и пазарното развитие, да се актуализират екологичните критерии, установени с Решение 2001/607/EО на Комисията от 19 юли 2001 г. за установяване на екологичните критерии за присъждането на знака за екомаркировка на Общността върху детергенти за ръчно миене на съдове (2).
(5)
Освен това, с цел да се уточни, че са обхванати както продуктите за масова употреба, така и тези за професионални цели, е необходимо да се промени обхватът на продуктовата група, определен в настоящото решение.
(6)
За по-голяма яснота Решение 2001/607/EО следва да бъде заменено.
(7)
Актуализираните екологични критерии са валидни за период от четири години.
(8)
Целесъобразно е да се разреши преходен период не повече от 12 месеца за заявителите, на чиито продукти вече е присъден знакът за екомаркировка, преди датата на нотификация на настоящото решение, или които са подали заявление за присъждане на знака преди тази дата, така че те да имат достатъчно време да адаптират продуктите си и да ги приведат в съответствие с актуализираните критерии и изисквания.
(9)
Мерките, предвидени в настоящото решение, са в съответствие със становището на Комитета, създаден съгласно член 17 от Регламент (ЕО) № 1980/2000,
ПРИЕ НАСТОЯЩОТО РЕШЕНИЕ:
Член 1
Продуктова група „детергенти за ръчно миене на съдове“ включва:
„детергенти, предназначени за ръчно миене на съдове, кухненски съдове, прибори за хранене, тенджери, тигани, кухненски принадлежности и т.н.“
Тази продуктова група обхваща продукти както за масова употреба, така и за професионални цели.
Член 2
За да получи знака за екомаркировка на Общността за детергенти за ръчно миене на съдове съгласно Регламент (EО) № 1980/2000, препаратът трябва да попада в обхвата на продуктовата група „детергенти за ръчно миене на съдове“ и да отговаря на екологичните критерии, определени в приложението към настоящото решение.
Член 3
Екологичните критерии за продуктовата група „детергенти за ръчно миене на съдове“, а също и свързаните с тях изисквания за оценка и удостоверяване са валидни до 31 декември 2008 г.
Член 4
За административни цели кодовият номер на продуктовата група „детергенти за ръчно миене на съдове“ е „019“.
Член 5
Решение 2001/607/EО се отменя.
Член 6
Знакът за екомаркировка, присъден преди датата на нотификация на настоящото решение по отношение на продукти, попадащи в обхвата на продуктовата група „детергенти за ръчно миене на съдове“, може да продължи да се използва до 31 март 2006 г.
Когато заявленията за присъждане на екомаркировка на продукти, които попадат в обхвата на продуктовата група „детергенти за ръчно миене на съдове“, са подадени преди датата на нотификация на настоящото решение, на тези продукти може да бъде присъден знак за екомаркировка съгласно условията, определени в Решение 2001/607/EО. В такива случаи eкoморкировката може да се използва до 31 март 2006 г.
Член 7
Адресати на настоящото решение са държавите-членки.
Съставено в Брюксел на 23 март 2005 година.